Kosmos 93.6

Ο Kosmos 93.6 και 107 είναι ραδιοφωνικός σταθμός της ΕΡΤ που ιδρύθηκε το 2001 και το πρόγραμμα του εστιάζεται στην world, τη τζαζ, τη σόουλ, την afro, τη ρέγκε, το κλασικό rock κ.ά.

Ιστορία
Ξεκίνησε να λειτουργεί το 2001, μετά την ανακατανομή των συχνοτήτων της Αθήνας, με εμπνευστή τον τότε διευθυντή της ΕΡΑ, Αντώνη Ανδρικάκη. Το Kosmos εξέπεμψε από την παλιά συχνότητα του Δεύτερου Προγράμματος, στους 93.6 και από την παλιά συχνότητα του Ράδιο Φιλία, στους 107 MHz των FM. Πρώτος διευθυντής του ήταν ο Μάνος Τζανακάκης και ενάμισι έτος μετά την ίδρυση του, ανέλαβε ο Γιώργος Μουχταρίδης μέχρι το 2011. Ακολούθησαν, ο Πάνος Χρυσοστόμου, ο Γιάννης Δημητριάδης (περίοδος ΝΕΡΙΤ), ο Λεωνίδας Αντωνόπουλος, ο Ιωσήφ Βάγγερ και, πρόσφατα, ξανά ο Λεωνίδας Αντωνόπουλος.

Είναι ο πρώτος σταθμός που έδωσε βάρος στη world music, συμβάλλοντας στην άνοδο της δημοφιλίας της. Αν και τοπικής εμβέλειας (αρχικά εξέπεμπε μόνο στην Αθήνα) κατάφερε να αποσπάσει σημαντικά ποσοστά στις ακροαματικότητες, της τάξεως του 5%, και έγινε το πιο κερδοφόρο ραδιόφωνο της ΕΡΑ.

Ρεπερτόριο
Το βασικό ρεπερτόριο του Kosmos είναι η world music, ήχοι και μελωδίες που δεν υπάρχουν σε κανένα άλλο ελληνικό ραδιόφωνο: η latin και οι ήχοι της Βραζιλίας, η reggae και η african, η soul, η jazz και η κλασική rock, με πετάγματα στην ηλεκτρονική παραγωγή από την Ευρώπη και την Αμερική και την σύγχρονη adult pop δισκογραφία.

Στο πρόγραμμα του υπάρχουν αφιερώματα σε είδη και χώρες ("Mambo Estereo" με τον Βασίλη Σταματίου), εκπομπές για το βιβλίο (Θάλεια Καραμολέγκου), αφιερώματα σε δεκαετίες και κινηματογραφική μουσική (Γιάννης Πετρίδης), εκπομπές με δημοσιογραφική ματιά (Προκόπης Δούκας), μεταδόσεις συναυλιών σε συνεργασία με την Ευρωπαϊκή Ραδιοτηλεοπτική Ένωση, καθώς και mixsets Ελλήνων και διεθνών DJ και παραγωγών (Kosmos LAB).

Άλλες δραστηριότητες
Ο Kosmos έχει διοργανώσει δύο μουσικά φεστιβάλ στην Αθήνα, με καλεσμένους ορισμένα πολύ πετυχημένα συγκροτήματα του ρεπερτορίου του: The Specials, Dub INC, Amparo Sanchez, Shantel, Ojos de Brujo, Tinariwen, Solomon Burke, Bajofondo, Orishas, Sophie De Lila, Yasmine Levy, Nicola Conte, Burger Project, Stuff Benda Bilii. Το 1ο και το 2ο Kosmos Festival διοργανώθηκαν το 2009 και το 2010, στον Ιππικό Όμιλο Γουδή και στο Θέατρο Πέτρας αντιστοίχως, με πολύ μεγάλη επιτυχία. Ο σταθμός έχει επίσης εκδώσει και πέντε διπλές συλλογές CD με τα καλύτερα τραγούδια που μετέδωσε από τη συχνότητά του.

Λειτουργία επί ΝΕΡΙΤ
Τον Ιούνιο του 2014 ένα χρόνο μετά το κλείσιμο της ΕΡΤ ο τότε νεοφερμένος φορέας του ανακοίνωσε πως ο σταθμός θα επιστρέψει στην ίδια συχνότητα και σε άλλες, αρχικά στην Αθήνα και τη Θεσσαλονίκη, στοχεύοντας να αποκτήσει πανελλαδική εμβέλεια. Όπως και στο παρελθόν, το πρόγραμμα του σταθμού εστιάστηκε σε τζαζ και μουσικές από όλο τον πλανήτη. Ορισμένοι σχολιαστές χαρακτήρισαν την επαναλειτουργία του σταθμού από τη ΝΕΡΙΤ παράνομη επειδή δεν είχε εγκριθεί το επιχειρησιακό σχέδιο λειτουργίας του νέου οργανισμού.

Συχνότητες του Kosmos 93.6 Πανελλαδικά

Επίσης οι υπόλοιποι τοπικοί ραδιοφωνικοί σταθμοί της ΕΡΤ συνδέονται με τον Kosmos 93.6 με το πέρας του προγράμματός τους (μεσημέρι ή αργά το βράδυ μέχρι την επόμενη μέρα) και όλο το Σαββατοκύριακο.

Kosmos Jazz

Την Παρασκευή 20 Μαΐου 2022 ξεκίνησε η εκπομπή του «αδελφικού» σταθμού του, Kosmos Jazz, του δεύτερου διαδικτυακού ραδιοφωνικού σταθμού της ΕΡΑ με τζαζ ρεπερτόριο.

Λογότυπα

Παραπομπές

Εξωτερικοί σύνδεσμοι
Ακούστε ζωντανά τον Kosmos στο ERT Echo
Δείτε το πρόγραμμα του Kosmos στο ERT Echo

Ελληνική Ραδιοφωνία
Ελληνικοί ραδιοφωνικοί σταθμοί